Кірыл Касьцян

**Кірыл Касьцян** ( 1982) — беларускі праўнік. Доктар права. Сябра Вялікай Рады МГА ЗБС «Бацькаўшчына».

## Біяграфія
Скончыў Факультэт міжнародных дачыненьняў БДУ. Навучаўся ў магістратуры і дактарантуры ўнівэрсытэту Брэмэну (Нямеччына), дзе абараніў дысэртацыю на доктара права.

У 2012 годзе стаў пераможцам міжнароднага журналісцкага конкурсу для журналістаў, што пішуць пра Беларусь.

Выкладаў у розных унівэрсытэтах Нямеччыны і Чэхіі, у якасьці экспэрта працаваў з галоўным камісарам АБСЭ з пытаньняў нацыянальных меншасьцяў, радай нацыянальных супольнасьцяў пры ўрадзе Чэскай Рэспублікі і зь міжнароднай арганізацыяй «Equal Rights Trust».

Галоўны рэдактар часопісу Belarusian Review, супрацоўнік Цэнтру дасьледаваньняў этнічнай і лінгвістычнай разнастайнасьці (Чэхія).

## Навуковая дзейнасьць
Зьвяртае ўвагу на тое, што ўжыванне тэрмінаў Летува і летувісы ў беларускай гістарычнай навуцы мае ня толькі лягічнае абгрунтаваньне, але і адпавядае эўрапейскаму досьведу датычна асэнсаваньня спадчыны шматэтнічных данацыянальных дзяржаўных фармаваньняў. Найяскравейшым прыкладам ёсьць шматнацыянальная дзяржаўная фармацыя ў цэнтры Эўропы — Вугорскае каралеўства (*Regnum Hungariae*) як асобна, так і як частка Аўстра-Вугоршчыны (*Österreichisch-Ungarische Monarchie*). Хоць самі вугорцы называюць сябе мадзярамі (адзіночны лік *magyar*, множны лік *magyarok*), а сваю краіну — *Magyarország* незалежна ад гістарычнага кантэксту, назва гістарычнай Вугоршчыны ў мовах розных славянскіх народаў, якія калісьці мелі дачыненьне да гэтай фармацыі, адрозьніваецца ад назвы нацыянальнай дзяржавы вугорскага народу, якая існуе на частцы тэрыторыі былой шматнацыянальнай краіны (напрыклад, чэскае *Uhersko* датычна гістарычнай Вугоршчыны, але *Maďarsko* датычна сучаснай). Прытым беларуская назва сучаснай нацыі — летувісы — цалкам адпавядае славянскай практыцы называньня сучасных вугорцаў «мадзярамі», бо такім жа спосабам утвараецца ад арыгінальнай формы саманазвы ў адзіночным ліку з дапамогай канчатку множнага ліку, уласьцівага беларускай мове.

## Асноўныя працы
* Касьцян К., Васілевіч Г. Спадчына ВКЛ вачыма беларускіх і летувіскіх гісторыкаў: поле для роўных магчымасьцяў? // ARCHE Пачатак. № 11—12 (86—87), 2009. С. 292—303.
* Касьцян К., Васілевіч Г. Wilson, Andrew. Belarus: the Last European Dictatorship. Yale University Press, 2011. 256 p. // Беларускі гістарычны агляд. Т. 19, сш. 1—2 (36—37), 2012. С. 394—402.
* Касьцян К., Васілевіч Г. Savchenko, Andrew. Belarus — a Perpetual Borderland. Brill Academic Publishers, 2009. // Беларускі гістарычны агляд. Т. 20, сш. 1—2 (38—39), 2013. С. 281—287.
* Касьцян К. Лёс ізаляваных меншасьцяў: Лужыца — Падляшша // Беларусь в европейском контексте: актуальные дискуссии о нациостроительстве. — Вильнюс : ЕГУ, 2014. С. 184—194.
* Kascian K. Implications of Russia’s war in Ukraine for Belarus and its society: what is exactly written in the EU documents? // Public Governance, Administration and Finances Law Review. Vol. 7 (1), 2022. P. 5—20.

## Крыніцы

## Вонкавыя спасылкі
* Кірыл Касьцян, Гісторыя ВКЛ вачыма БелТА альбо колькі словаў пра адсутнасьць нацыянальнай самапавагі, ARCHE Пачатак, 8 траўня 2013 г.

Катэгорыя:Беларускія юрысты